ଭୁବନେଶ୍ୱର, ଫେବୃଆରୀ ୨୮(ଓଡ଼ିଶା ଡ଼ଟ୍ କମ୍), ବୁଧବାର ଏଠାରେ ଆରମ୍ଭ ହୋଇଥିବା ଶାହା କମିଶନଙ୍କ ଶୁଣାଣିର ପ୍ରଥମ ଦିନରେ ବିଭିନ୍ନ ଖଣିଧାରୀ ସେମାନଙ୍କର ପକ୍ଷ ରଖିଛନ୍ତି ।
ଖଣି ଦୁର୍ନୀତିର ତଦନ୍ତ କରୁଥିବା ଏହି କମିଶନ ପାଖରେ ସେମାନଙ୍କ ବିରୋଧରେ ଆସିଥିବା ଅଭିଯୋଗ ସମ୍ପର୍କରେ ନିଜର ସଫାଇ ଦେବା ପାଇଁ ସୁଯୋଗ ଦେବାକୁ ଅନୁରୋଧ କରି ବହୁ ଖଣିଧାରୀ ପୂର୍ବରୁ ଆବେଦନ କରିଥିଲେ ।
କମିଶନ ଏହି ଶୁଣାଣି କରିବା ପାଇଁ ଓଡ଼ିଶା ଆସିଛନ୍ତି । ବିବାଦୀୟ ଖଣି ଅଞ୍ଚଳର ଚିହ୍ନଟ ଉପଗ୍ରହ ଚିତ୍ର ସାହାଯ୍ୟରେ କରାଯାଇଥିବାରୁ ଏହାର ସଠିକତା ଉପରେ ଖଣିଧାରୀମାନେ ନିଜ ଓକିଲଙ୍କ ଜରିଆରେ ପ୍ରଶ୍ନ ଉଠାଇଥିଲେ ।
ସେମାନେ ଆଉଥରେ ଖଣି ଅଞ୍ଚଳ ପରିଦର୍ଶନ କରି ଏହାର ସାନି ଯାଞ୍ଚ ଦାବି କରିଥିଲେ । କମିଶନ ସେମାନଙ୍କ ପ୍ରସ୍ତାବରେ ରାଜି ହୋଇଥିବା କୁହାଯାଇଛି । ଠିକ୍ ସେହିପରି ବିଭିନ୍ନ ସମୟରେ ସେମାନେ ସରକାରଙ୍କ ନିର୍ଦେଶାନାମା ସବୁ ପାଳନ କରି ଆସିଥିବା ବେଳେ ତାଙ୍କ ବିରୁଦ୍ଧରେ କାର୍ଯ୍ୟାନୁଷ୍ଟାନ କରାଯାଉଛି ବୋଲି ଦର୍ଶାଇଛନ୍ତି ।
ଶୁଣାଣିର ପ୍ରଥମ ଦିନରେ କମିଶନ ପ୍ରାୟ ୧୪ଟି ଖଣିମାଲିକଙ୍କୁ ସେମାନଙ୍କର ପକ୍ଷ ରଖିବା ପାଇଁ ନୋଟିସ ଜାରି କରିଥିବା ବେଳେ ଆଗାମୀ ତିନି ଚାରି ଦିନ ଅନ୍ୟ ଶତାଧିକ କଂପାନୀକୁ ସେମାନଙ୍କର ପକ୍ଷ ରଖିବା ପାଇଁ ନୋଟିସ ଦେଇଛନ୍ତି ।
ଖଣିଧାରୀମାନଙ୍କ ପକ୍ଷରୁ ଯେଉଁ ବରିଷ୍ଠ ଓକିଲ ପକ୍ଷ ରଖୁଛନ୍ତି ସେମାନଙ୍କ ମଧ୍ୟରେ ପ୍ରମୁଖ ହେଲେ ରାମ ଜେଠ୍ ମଲାନି,ଏ.ବି.ଦିୱାନ,ଗୋପାଳ ଶୁଭ୍ରମନ୍ୟମ୍ ଓ ପିନାକୀ ମିଶ୍ର ।
ଏଠାରେ ଉଲେଖଯୋଗ୍ୟ ଯେ, ବିଭିନ୍ନ ରାଜ୍ୟରେ ଖଣିଦୁର୍ନୀତି ତଦନ୍ତ ପାଇଁ କେନ୍ଦ୍ର ସରକାର ନଭେମ୍ବର ୨୦୧୦ରେ ସୁପ୍ରିମକୋର୍ଟର ପୂର୍ବତନ ବିଚାରପତି ଜଷ୍ଟିସ ଏମ୍.ବି.ଶାହା ଙ୍କ ନେତୃତ୍ୱରେ ଏହି କମିଶନ ଗଠନ କରିଛନ୍ତି ।
ଏହି କମିଶନ ଗୋଆ ଏବଂ କର୍ଣ୍ଣାଟକ ଭଳି ଖଣିଜସମ୍ପଦ ଭରପୂର ରାଜ୍ୟ ମାନଙ୍କରେ ତଦନ୍ତ କଲାପରେ ଓଡ଼ିଶାରେ ୨୦୧୧ରୁ ତଦନ୍ତ ଆରମ୍ଭ କରିଛନ୍ତି । ଜ.ଶାହା ନିଜେ କମିଶନ ବିଶେଷଜ୍ଞ ଦଳ ସହ ଡ଼ିସେମ୍ବର୨୦୧୧ରେ ରାଜ୍ୟର ବିଭିନ୍ନ ଖଣି ଅଞ୍ଚଳ ଗସ୍ତ କରିଥିଲେ ।
ଚଳିତ ଗସ୍ତ ଶାହାଙ୍କ ଦ୍ୱିତୀୟଗସ୍ତ ହୋଇଥିବା ବେଳେ କମିଶନ ବିଶେଷଜ୍ଞମାନେ ରାଜ୍ୟକୁ ଗତବର୍ଷ ଅକ୍ଟୋବର ଏବଂ ନଭେମ୍ବରରେ ତଦନ୍ତ ପାଇଁ ଆସିଥିଲେ । କମିଶନଙ୍କର କାର୍ଯ୍ୟକାଳ ୧୬ ଜୁଲାଇ ୨୦୧୨ରେ ଶେଷ ହେଉଥିବାରୁ କେନ୍ଦ୍ର ସରକାର ଆଉ ଏକ ବର୍ଷ ପାଇଁ ଏହା କାର୍ଯ୍ୟକାଳ ବୃଦ୍ଧି କରିଥିଲେ ।
ଭୁବନେଶ୍ୱର,ଫେବୃଆରି ୫(ଓଡିଶା ଡଟ୍ କମ୍ )-ଖଣି ଦୁର୍ନୀତିର ତଦନ୍ତ ପାଇଁ ଆସନ୍ତା ୨୨ତାରିଖରେ ଓଡ଼ିଶା ଆସୁଥିବା ଶାହା କମିଶନ ଅଧ୍ୟକ୍ଷ ଜଷ୍ଟିସ ଏମ.ବି ଶାହାଙ୍କ ଗସ୍ତ କାର୍ଯ୍ୟକ୍ରମ ବିଳମ୍ବହୋଇପାରେ ।
ସରକାରଙ୍କ ପକ୍ଷରୁ କମିଶନଙ୍କ ଆଗମନ ୩ ବା ୪ ଦିନ ଘୁଞ୍ଚିଥିବା କୁହାଯାଉଥିଲେ ମଧ୍ୟ ମାସ ଶେଷବେଳକୁ କମିଶନ ଓଡ଼ିଶା ଗସ୍ତରେ ଆସିବେ ବୋଲି ଜଣାପଡ଼ିଛି ।
ଉଲ୍ଲେଖଯୋଗ୍ୟଯେ, ଆସନ୍ତା ୨୨ତାରିଖରେ କମିଶନ ଏଠାରେ ପହଞ୍ଚି ୨୩ ତାରିଖ ପର୍ଯ୍ୟନ୍ତ ଦୁଇଦିନ ଅବସ୍ଥାନ କରିବା କାର୍ଯ୍ୟକ୍ରମ ରହିଥିଲା । ତେବେ କମିଶନ ଗସ୍ତ କାଳରେ ଉଭୟ ରାଜ୍ୟ ସରକାର ଓ ଖଣି ମାଲିକଙ୍କ ପକ୍ଷ ଶୁଣିବେ ବୋଲି ପୂର୍ବରୁ ଧାର୍ଯ୍ୟ କାର୍ଯ୍ୟସୂଚୀରେ କୌଣସି ପରିବର୍ତନ ହୋଇନଥିବା ଜଣାପଡ଼ିଛି ।
ଭୁବନେଶ୍ୱର, ଜାନୁଆରୀ ୩୧(ଓଡିଶା ଡଟ୍ କମ୍)-ଓଡ଼ିଶା ଖଣି ଦୁର୍ନୀତିର ତଦନ୍ତ କରୁଥିବା ଜଷ୍ଟିସ ଏମ.ବି ଶାହା କମିଶନ ଆସନ୍ତା ୨୨ତାରିଖରେ ଦୁଇଦିନ ପାଇଁ ପୁନର୍ବାର ଓଡ଼ିଶା ଗସ୍ତରେ ଆସୁଛନ୍ତି । ସେଥିପାଇଁ ରାଜ୍ୟ ସରକାର ପ୍ରସ୍ତୁତ ହୋଇଛନ୍ତି ।
କମିଶନର ଯେଉଁସବୁ ତଥ୍ୟ ମାଗିବେ ରାଜ୍ୟ ସରକାର ତାହା ଯୋଗାଇ ଦେବେ ବେଲି ମୁଖ୍ୟ ଶାସନ ସଚିବ ବିଜୟ କୁମାର ପଟ୍ଟନାୟକ କହିଛନ୍ତି । ଚଳିତ ମାସ ଶେଷ ଭାଗରେ ଚୂଡ଼ାନ୍ତ ରିପୋର୍ଟ ପ୍ରଦାନ ପୂର୍ବରୁ ଶେଷଥର ପାଇଁ କମିଶନ ଅଧ୍ୟକ୍ଷ ଜଷ୍ଟିସ ଶାହାଙ୍କ ସହ ୟୁ,ବି ସିଂହ ପ୍ରମୁଖ ଓଡ଼ିଶା ଆସିବେ ।
ଏହି ଗସ୍ତ ସମୟରେ କମିଶନ ଖଣି ମାଲିକମାନଙ୍କ ଯୁକ୍ତି ଶୁଣିବା ସହ ରାଜ୍ୟ ସରକାରଙ୍କୁ ତାଙ୍କର ପକ୍ଷ ରଖିବାର ସୁଯୋଗ ଦେବେ ବୋଲି ଜଣାପଡ଼ିଛି । ଏଥର ତାଙ୍କ ଟିମ୍ କୌଣସି ଖଣି ଅଞ୍ଚଳକୁ ଯିବେ ନାହିଁ । ଭୁବନେଶ୍ୱରରେ ରହି ଖଣି ମାଲିକଙ୍କ ସହ ଆଲୋଚନା କରିବେ ।
କମିଶନର ତାଙ୍କ ଚୁଡାନ୍ତ ରିପୋର୍ଟ ପ୍ରକାଶ କରିବା ପୂର୍ବରୁ ରାଜ୍ୟ ସରକାର କିଛି ଖଣିମାଲିକଙ୍କ ମତ ଶୁଣିବା ଦରକାର ବୋଲି ଅଭିଯୋଗ କରିଥିଲେ ।
ଗତ ୧୨ ତାରିଖରେ ଅନେକ ଖଣିମାଲିକଙ୍କ ପ୍ରତିନିଧିଦଳ ଅହମଦାବାଦ ଯାଇ ସାହାଙ୍କୁ ଭେଟିଥିଲେ ବୋଲି ରାଜ୍ୟ ଖଣି ବିଭାଗ ନିର୍ଦ୍ଦେଶକ ଦୀପକ ମହାନ୍ତି କହିଛନ୍ତି ।
ଓଡ଼ିଶାର ୫ଖଣି ମାଲିକଙ୍କ ସହ ପୂର୍ବାଞ୍ଚଳ ଖଣି ମାଲିକ ସଂଘ ଗତ ମାସରେ ଶାହା କମିଶନଙ୍କୁ ଭେଟି ତଦନ୍ତ ସମୟରେ ସେମାନଙ୍କୁ ପକ୍ଷ ରଖିବାରୁ ସୁଯୋଗ ମିଳିନଥିବାରୁ ଚୂଡ଼ାନ୍ତ ରିପୋର୍ଟ ଦେବା ପୂର୍ବରୁ ଅନ୍ତତଃ ସେମାନଙ୍କୁ ଶୁଣିବା ପାଇଁ ଦାବି ଜଣାଇଥିଲେ ।
ଏହାଛଡ଼ା ବହୁ ଖଣି ଦୁର୍ନୀତି ମାମଲା ଲଢୁଥିବା ବରିଷ୍ଠ ଆଇନଜୀବୀ ରାମ ଜେଠମାଲାନୀ ଓ ଅଭିଷେକ ମନୁ ସିଂହଭି ପ୍ରମୁଖ ମଧ୍ୟ କମିଶନ ଖଣି ମାଲିକ ତଥା ସମ୍ପୃକ୍ତ ରାଜ୍ୟମାନଙ୍କୁ ପକ୍ଷ ରଖିବାର ସୁଯୋଗ ଦେବାକୁ ଯୁକ୍ତି ଦର୍ଶାଇଥିଲେ ।
୨୦୧୦ରେ ସୁପ୍ରିମ କୋର୍ଟ ଦଦ୍ୱାରାଅବସ୍ଥାପିତ ଶାହା କମିଶନ ଗୋଆ ଓ କର୍ଣ୍ଣାଟକ ଖଣି ଦୁର୍ନୀତିର ତଦନ୍ତ ଶେଷକରି ୨୦୧୧ ଡିସେମ୍ବରରୁ ଓଡ଼ିଶା ମାମଲାର ତଦନ୍ତ ଆରମ୍ଭ କରିଛନ୍ତି ।
ଇତିମଧ୍ୟରେ କମିଶନ ତଥା ତାଙ୍କର ସଦସ୍ୟମାନେ ତିନିଥର ଓଡ଼ିଶା ଆସି ଦୁର୍ନୀତି ସମ୍ପର୍କରେ ଅନୁଧ୍ୟାନ କରିଛନ୍ତି । ପ୍ରଥମ ଥର ଗସ୍ତରେ ନିଜେ ଜଷ୍ଟିସ ଶାହା ଆସିଥିଲେ ମଧ୍ୟ ପରବର୍ତୀ ସମୟରେ ଆସିନଥିଲେ । ଗତ ନଭେମ୍ବର ମାସରେ ୟୁ.ବି ସିଂହଙ୍କ ନେତୃତ୍ୱରେ ଏକ ଦଳ ଆସି ଖଣି ଦୁର୍ନୀତିର ସରଜମିନ ତଦନ୍ତ କରିଥିଲେ ।
ଭୁବନେଶ୍ୱର, ନଭେମ୍ବର ୧୦(ଓଡ଼ିଶା ଡ଼ଟ୍ କମ୍)-ଓଡ଼ିଶାରେ ହୋଇଥିବା କୋଟି କୋଟି ଟଙ୍କାର ଖଣି ଦୁର୍ନୀତି ସମ୍ପର୍କରେ ତଦନ୍ତ କରିବାପାଇଁ ଶାହା କମିଶନଙ୍କ ଆଜି ହେଉଛି ତୃତୀୟ ପର୍ଯ୍ୟାୟର ଶେଷ ଦିବସ ।
ଆଜିସୁଦ୍ଧା ସମସ୍ତ ଲୁହାପଥର ଖଣି କମ୍ପାନୀ ଓ କିଛି ଗୁରୁତ୍ୱ ପୂର୍ଣ୍ଣ ମାଙ୍ଗାନିଜ ଖଣି କମ୍ପାନୀଙ୍କ ଫାଇଲ ଯାଞ୍ଚ କାର୍ଯଶେଷ କରିବୁ ବୋଲି କହିଛନ୍ତି କମିଶନ ମୁଖ୍ୟ । ୧୪୫ଟି ଲୁହା ପଥର ଖଣି ଓ କିଛି ମାଙ୍ଗାନିଜ ଖଣିର କାଗଜପତ୍ର ଯାଞ୍ଚ ସରିଛି ।
ବାକି ୩୩ଟି ମାଙ୍ଗାନିଜ ଖଣିର କାଗଜ ପତ୍ର ଯାଞ୍ଚ ଆଜି ସରିପାରିବ ନାହିଁ । କମିଶନରଙ୍କର ଏହା ତୃତୀୟ ତଥା ଅନ୍ତିମ ପର୍ଯ୍ୟାୟ ଓଡ଼ିଶା ଗସ୍ତ ବୋଲି କୁହାଯାଉଥିଲେ ମଧ୍ୟ ପରିସ୍ଥିତି ପଡିଲେ ପୁଣିଥରେ ଆସି ପାରନ୍ତି ବୋଲି କହିଛନ୍ତି କମିଶନ ମୁଖ୍ୟ ଉପେନ୍ଦ୍ର କୁମାର ସିଂହ ।
ଟିମ୍ ମୁଖ୍ୟ କହିଛନ୍ତି ମଧ୍ୟବର୍ତୀ କାଳୀନ ରିପୋର୍ଟ ଦିଆଯିବ ନାହିଁ । ପୂର୍ଣ୍ଣାଙ୍ଗ ରିପୋର୍ଟ ଦିଆଯିବ । ଏଥର ଗସ୍ତରୁ ସଂଗୃହିତ ତଥ୍ୟ ବାବଦରେ ଜଷ୍ଟିସ ଏମ୍ ବି ସାହା ଓ କମିଶନଙ୍କ ସହ ଥିବା କିଛି ହାଇକୋର୍ଟ ଜଜ୍ଙ୍କ ସହ ଆଲୋଚନା ପରେ ପୁଣି ଓଡିଶା ଆସିବା ବାବଦରେ ନିସ୍ପତି ନିଆଯିବ । କମିଶନଙ୍କ ଟିମ୍ ଗତକାଲି ସଚିବାଳୟରେ ମୁଖ୍ୟ ଶାସନ ସଚିବଙ୍କୁ ଭେଟିଥିଲେ ।
ଖଣିନିଦେ୍ର୍ଧଶକ ଦୀପକ ମହାନ୍ତିଙ୍କ ସୂତ୍ରରୁ ଜଣାପଡିଛି ଏହି ରିପୋର୍ଟ ଡିସେମ୍ବରମାସ ଶେଷ ସୁଦ୍ଧା ଆସିପାରେ ।
୩୦ ତାରିଖ ସନ୍ଧ୍ୟାରେ କମିଶନଙ୍କ ୬ ଜଣ ସଦସ୍ୟ ଭୁବନେଶ୍ୱରରେ ପହଞ୍ଚିଥିଲେ । ତଦନ୍ତକାରୀ ଦଳର ସଦସ୍ୟମାନେ ନଭେମ୍ବର ୧ ଓ ୨ ତାରିଖରେ କେନ୍ଦୁଝର ଜିଲାର କୋଇଡା ଖଣି ଅଞ୍ଚଳ ଗସ୍ତକରି ଖଣିର ସରଜମିନ ତଦନ୍ତ କରିଥିଲେ । ଅକ୍ଟୋବର ପ୍ରଥମ ସପ୍ତାହ ଗସ୍ତକାଳରେ ତାଙ୍କ ଦଳ ୮୩ଖଣିର କାଗଜପତ୍ର ଯାଞ୍ଚ କରିଥିଲେ ।
ଭୁବନେଶ୍ୱର,ନଭେମ୍ବର ୩ (ଓଡ଼ିଶା ଡ଼ଟ୍ କମ୍)- ଖଣି ଦୁର୍ନୀତିର ତଦନ୍ତ କରିବାକୁ ଆସିଥିବା ଶାହା କମିଶନଙ୍କ ପ୍ରତିନିଧିଦଳ ଦୁଇଦିନ ସରଜମିନ ତଦନ୍ତପରେ ଆଜି ଭୁବନେଶ୍ୱରଠାରେ ବାକିଥିବା ଖଣିର କାଗଜପତ୍ର ଯାଞ୍ଚ କରୁଛନ୍ତି । ଏହା ୧୦ ତାରିଖ ପର୍ଯ୍ୟନ୍ତ ଚାଲିବ ।
କମିଶନ ସଦସ୍ୟ ୟୁ.ଭି.ସିଂ ସାମ୍ବାଦିକଙ୍କ ଏକ ପ୍ରଶ୍ନର ଉ ରରେ କହିଲେ ଗୋଆ ଓ କର୍ଣ୍ଣାଟକରେ ହୋଇଥିବା ଖଣି ଦୁର୍ନୀତି ଠାରୁ ଓଡିଶାର ଦୁର୍ନୀତି ଅନ୍ୟପ୍ରକାର ।
ଏହାପୂର୍ବରୁ କେନ୍ଦୁଝର ଜିଲ୍ଲା ଯୋଡ଼ା ଓ ସୁନ୍ଦରଗଡ଼ ଜିଲ୍ଲା କୋଇଡ଼ା ଖଣି ଅଞ୍ଚଳରେ ଗୁରୁବାର ଓ ଶୁକ୍ରବାର ଦୁଇ ଦିନ ମଧ୍ୟରେ ୮ଟି ଖଣି ପରିଦର୍ଶନ ସାରି ଶାହା କମିଶନଙ୍କ ୬ ଜଣିଆ ପ୍ରତିନିଧି ଦଳ ଭୁବନେଶ୍ୱର ଫେରି ଆସିଛନ୍ତି ।
ପ୍ରଥମ ଦିନରେ କମିଶନ ଗୁଆଲିସ୍ଥିତ ଆର.ପି.ସାଓ ଖଣି, ନୂଆଗାଁ ସ୍ଥିତ କେଜେଏସ ଆଲୁୱାଲିଆ ଖଣି, କୋଇଡ଼ା ଖଣି ମଣ୍ଡଳ ଅଧୀନରେ ଥିବା ରୁଙ୍ଗଟା କମ୍ପାନୀର ନଦୀଡ଼ିହି ବିକୋ ଖଣି ଓ ଟେନସାସ୍ଥିତ ଜିନ୍ଦଲ କମ୍ପାନୀ ଖଣି ପରିଦର୍ଶନ କରିଥିଲେ ।
ଦ୍ୱିତୀୟ ଦିନରେ କମିଶନ ଗୀତାରାଣୀ ମହାନ୍ତି ଲୁହା ଖଣି, ଭଞ୍ଜପାଲ୍ଲୀସ୍ଥିତ ଜିତେନ୍ଦ୍ରନାଥ ପଟ୍ଟନାୟକ ଖଣି ପରିଦର୍ଶନକରି ବଳଦାସ୍ଥିତ ସିରାଜୁଦ୍ଧିନ ଖଣି ପରିଦର୍ଶନ କରିଥିଲେ ।
ଭୁବନେଶ୍ୱରଠାରେ କମିଶନ ବାକିଥିବା ଖଣିର କାଗଜପତ୍ର ଯାଂଚ ସାରିବା ପରେ ଆବଶ୍ୟକ ପଡ଼ିଲେ ପୁଣି ଥରେ କ୍ଷେତ୍ର ପରିଦର୍ଶନ ପାଇଁ ଖଣି ଅଞ୍ଛଳ ଗସ୍ତ କରିବେ ବୋଲି ସୂଚନା ଦେଇଛନ୍ତି ।
ଭୁବନେଶ୍ୱର,ଅକ୍ଟେବର ୩୧(ଓଡ଼ିଶା ଡ଼ଟ୍ କମ୍) -ଖଣି ଦୁର୍ନୀତିର ତଦନ୍ତ କରୁଥିବା ଜଷ୍ଟିସ ଏମ.ବି.ଶାହା କମିଶନଙ୍କ ବରିଷ୍ଠ ପ୍ରତିନିଧିଦଳ ୧୨ ଦିନିଆ ବୁଧବାର ଦିନ ଓଡିଶା ଗସ୍ତରେ ଆସୁଛନ୍ତି । ସେମାନେ ୧୧ ତାରିଖ ପର୍ଯ୍ୟନ୍ତ ରହିବେ ।
ଏହି ପ୍ରତିନିଧିଦଳରେ ଯେଉଁ ବରିଷ୍ଠ ଅଫିସରମାନେ ଆସୁଛନ୍ତି ସେମାନେ ହେଲେ ବିଶ୍ୱଜିତ ମିଶ୍ର, ସରୋଜ ଷଡଙ୍ଗୀ, ଜି.ଟି.ପାଣ୍ଡିଆ ଓ ଜନାର୍ଦନ ପ୍ରସାଦ ।
କମିଶନର ମୁଖ୍ୟ ଅନୁସନ୍ଧାନକାରୀ ୟୁ.ଭି. ସିଂହଙ୍କ ନେତୃତ୍ୱରେ ଏକ ଛଅଜଣିଆ ପ୍ରତିନିଧିଦଳ ୩୧ ତାରିଖ ଦିନ ଏଠାରେ ଆସି ପହଞ୍ଚିବା ପରେ ବରିଷ୍ଠ ଅଫିସରମାନଙ୍କ ସହିତ ଆଲୋଚନା କରିବେ ।
ତାହାପରେ ସେମାନେ ୧ ତାରିଖରୁ ଦୁଇ ଦିନିଆ ଗସ୍ତରେ ଯାଇ ସୁନ୍ଦରଗଡର କୋଇଡା ଖଣି ଅଞ୍ଚଳ ପରିଦର୍ଶନ କରିବେ ।
ସେଠାରେ ସେମାନେ ଦୁଇଦିନ ଧରି ଲୁହାପଥର ଓ ମାଙ୍ଗାନିଜ ଖଣିଗୁଡିକ ବୁଲି ଦେଖିବେ । ସେଠାରୁ ଫେରିବା ପରେ ପୁଣି ଖଣି ଉତୋଳନ ସଂକ୍ରାନ୍ତ ବିଭିନ୍ନ ନଥିପତ୍ର ଯାଞ୍ଚ କରିବେ ।
କମିଶନଙ୍କୁ ଆବଶ୍ୟକ କାଗଜପତ୍ର ଯୋଗାଇଦେବାସହ ସହାୟତା କରିବାକୁ ବିଶେଷକରି କେନ୍ଦୁଝର, ସୁନ୍ଦରଗଡ ଜିଲ୍ଲାପାଳଙ୍କୁ ନିର୍ଦ୍ଦେଶ ଦିଆ ଯାଇଛି ।
ଭୁବନେଶ୍ୱର,ଅକ୍ଟେବର ୫ (ଓଡ଼ିଶା ଡ଼ଟ୍ କମ୍) - ଓଡ଼ିଶାରେ ଖଣି ଦୁର୍ନୀତିର ତଦନ୍ତ ପାଇଁ ଆସିଥିବା ଶାହା କମିଶନଙ୍କ ୬ଜଣିଆ ତଦନ୍ତକାରୀ ଦଳ ରାଜ୍ୟ ଅତିଥି ଭବନ ସମ୍ମିଳନୀ କକ୍ଷରେ ଗୁରୁବାର ଦିନ ପୂର୍ବାହ୍ନ ୯ଟା ୩୦ ମିନିଟରୁ ତଦନ୍ତ ଆରମ୍ଭ ହୋଇଥିଲା । ରାତି ୮ଟା ପର୍ଯ୍ୟନ୍ତ ତଦନ୍ତ କାର୍ଯ୍ୟ ଚାଲିଥିଲା ।
ମୁଖ୍ୟତଃ ମୟୂରଭଞ୍ଜ, କେନ୍ଦୁଝର ଓ ବଣାଇ ଖଣିମଣ୍ଡଳରେ ଥିବା ଖଣି ଉପରେ ତଦନ୍ତ ଆରମ୍ଭ ହୋଇଥିଲା । ତଦନ୍ତକାଳରେ ମୟୂରଭଞ୍ଜ ଜିଲାର ସୁଲେଇପାଟ ଖଣି ଉପରେ କମିଶନ ସନ୍ଦେହ ପ୍ରକାଶ କରିଥିବା ନେଇ ବିଶ୍ୱସ୍ତସୂତ୍ରରୁ ଜଣାପଡ଼ିଛି ।
ଏହି ତଦନ୍ତ ସମୟରେ ସଂପୃକ୍ତ ଖଣି ମଣ୍ଡଳର ଅଧିକାରୀମାନଙ୍କୁ କମିଶନର ସଦସ୍ୟମାନେ ଜେରା କରୁଥିଲେ । ରାତି ସୁଦ୍ଧା ପ୍ରାୟ ୧୦ଟି ଖଣିର କାଗଜପତ୍ରକୁ ତଦନ୍ତ କରିଥିବା ଜଣାପଡ଼ିଛି ।
ଭୁବନେଶ୍ୱର,ଅକ୍ଟୋବର ୩ (ଓଡ଼ିଶା ଡ଼ଟ୍ କମ୍) -ଖଣି ଦୁର୍ନୀତିର ତଦନ୍ତ ଚଳାଇଥିବା ଶାହା କମିଶନ ଆଜି ଭୁବନେଶ୍ୱରରେ ଆସି ପହଞ୍ଚିଛନ୍ତି ।
ପୂର୍ବାହ୍ନରେ ୩ ଜଣ ସଦସ୍ୟ ପହଞ୍ଚିଥିଲେ ସେମାନେ ହେଲେ ୟୁ.ଭି.ସିଂ,ଜି.ଟି. ପାଣ୍ଡିଆ ଏବଂ ଜନାର୍ଦ୍ଧନ ପ୍ରସାଦ । ଏମାନଙ୍କପରେ ଆଉ ୩ ଜଣ ସଦସ୍ୟ ବିଶ୍ୱଜିତ ନିଶ୍ରା, ସରୋଜ ଷଡ଼ଙ୍ଗି ଷ୍ଟେନୋଗ୍ରାଫର ଏଭିଏସ୍ ପ୍ରସାଦ ସଂଧ୍ୟାବେଳେ ଆସି ପହଞ୍ଚିଥିଲେ ।
କମିଶନଙ୍କ ଟିମ୍ ଲିଡ୍ର ୟୁ.ଭି.ସିଂ ସୂଚନା ଦେଇଛନ୍ତି ଯେ, ଖଣି ଆବଣ୍ଟନ ଓ ପରିଚାଳନା ସଂପର୍କରେ ବିଭିନ୍ନ ବିଭାଗରୁ ମଗା ଯାଇଥିବା ନଥିପତ୍ର ଓ ଦଲିଲ ଗୁଡିକୁ କମିଶନ ସମୀକ୍ଷା କରିଛନ୍ତି । ଖଣି ଅଞ୍ଚଳ ଯିବାକୁ ନିସ୍ପତି ହୋଇନାହିଁ । ଆବଶ୍ୟକ ହେଲେ ଖଣି ଅଞ୍ଚଳ ଗସ୍ତ କରାଯିବ ।
ଖଣି ଦୁର୍ନୀତି ଅଭିଯୋଗ ସମଗ୍ର ରାଜ୍ୟରେ ଚାଞ୍ଚଲ୍ୟ ସୃଷ୍ଟି କରିଥିବା ବେଳେ କମିଶନଙ୍କ ଏହା ଓଡିଶାକୁ ଦ୍ୱିତୀୟ ଗସ୍ତ । କେମିତି କମିଶନଙ୍କ ସବୁ ପ୍ରଶ୍ନର ଉତରକୁ ଠିକଣା ଭାବେ ପ୍ରକାଶ କରିବେ ସେନେଇ ସରକାର ଏବେ ଲାଗି ପଡିଛନ୍ତି ।
ଏଥିପାଇଁ ଗୋଛାଗୋଛା ପାଂଇଲ ବୁହା ହୋଇ ଯାଉଛି ଅତିଥି ଭବନକୁ ।ବିଶେଷକରି ଓଏମ୍ସି ଏବଂ ରାଜ୍ୟ ଖଣି ବିଭାଗ ସବୁ ଖଣିର ଟିକିନିଖି ରେକଡକୁ ଏକାଠି କରିଛନ୍ତି । ଯେଉଁ ଫାଇଲ ଯେତେବେଳେ ମଗା ଯିବ ତାହାକୁ ତତ୍କକ୍ଷ୍ୟାଣତ ଦିଆଯିବ ।
ଆଇବିଏମ୍ ସୂତ୍ରରୁ ଖଣିସଂଖ୍ୟା-୧୯୩ ହୋଇଥିବା ବେଳେ ରାଜ୍ୟ ସରକାରଙ୍କ ରିପୋର୍ଟ ଅନୁସାରେ ୧୪୩ । ଏହାକୁ ନେଇ ଅସନ୍ତୋଷ ପ୍ରକାଶ କରିଛନ୍ତି ଖଣି କମିଶନ ।
ଭୁବନେଶ୍ୱର,ସେପ୍ଟେମ୍ବର ୩୦(ଓଡ଼ିଶା ଡ଼ଟ୍ କମ୍) -ଆସନ୍ତା ୩ ତାରିଖରୁ ଓଡ଼ିଶା ଖଣି ଦୁର୍ନୀତିର ଦ୍ୱିତୀୟ ପର୍ଯ୍ୟାୟ ତଦନ୍ତ ଆରମ୍ଭ କରିବାକୁ ଯାଉଛନ୍ତି ଶାହା କମିଶନ । ଶାହା କମିଶନର ଏକ ୬ ଜଣିଆ ପ୍ରତିନିଧି ଦଳ ଓଡ଼ିଶା ଆସି ତାଙ୍କ ଦ୍ୱିତୀୟ ପର୍ଯ୍ୟାୟ ଆରମ୍ଭ କରିବେ ।
ତଦନ୍ତ ଆରମ୍ଭ ପୂର୍ବରୁ ଇସ୍ପାତ ଓ ଖଣି ବିଭାଗ, ଓଡ଼ିଶା ଖଣି ନିଗମ, ଜଙ୍ଗଲ ଓ ପରିବେଶ ବିଭାଗ, ବାଣିଜ୍ୟ ଓ ପରିବହନ ବିଭାଗ ସମେତ ଖଣି ସହ ଓତଃପ୍ରୋତ ଭାବେ ଜଡ଼ିତ ସମସ୍ତ ବିଭାଗକୁ ନିର୍ଦ୍ଧିଷ୍ଟ ଭାବେ କେତେକ ତଥ୍ୟ କମିଶନ ମାଗିଛନ୍ତି ।
ତଦନ୍ତ ଆରମ୍ଭ କରିବା ପୂର୍ବରୁ କିମ୍ବା ତଦନ୍ତ ସମୟରେ ଶାହା କମିଶନ ଯେକୌଣସି ତଥ୍ୟ ମାଗିବେ ତାକୁ ରାଜ୍ୟସରକାର ଯୋଗାଇ ଦେବାକୁ ନିଷ୍ପତି ନେଇଛନ୍ତି ।
ସଚିବାଳୟରେ ମୁଖ୍ୟ ଶାସନ ସଚିବ ବିଜୟ କୁମାର ପଟ୍ଟନାୟକଙ୍କ ଅଧ୍ୟକ୍ଷତାରେ ଶାହା କମିଶନ ଗସ୍ତକୁ ନେଇ ଖଣି ସହ ସମ୍ପୃକ୍ତ ସମସ୍ତ ବିଭାଗର ସଚିବମାନଙ୍କର ଏକ ଉଚ୍ଚସ୍ତରୀୟ ବୈଠକ ଅନୁଷ୍ଠିତ ହୋଇଥିଲା ।
ଏହି ବୈଠକରେ ଶାହା କମିଶନ ଚାହିଁଥିବା ସମସ୍ତ ତଥ୍ୟ ଯେଭଳି ଖୁବଶୀଘ୍ର ଯୋଗାଇ ଦିଆଯିବ ସେ ସମ୍ପର୍କରେ ପଦକ୍ଷେପ ନେବାକୁ ସଚିବମାନଙ୍କୁ ମୁଖ୍ୟସଚିବ ନିର୍ଦ୍ଦେଶ ଦେଇଥିଲେ ।
